מספר פנימי: 2017474

הכנסת העשרים

**יוזמים: חברי הכנסת** **יעקב פרי**
 **רועי פולקמן**
 **חיים ילין**
 **עודד פורר**
 **נחמן שי**
 **יואב קיש**
 **מאיר כהן**
 **יואב בן צור**
 **עפר שלח**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ פ/4327/20

הצעת חוק לתיקון פקודת הבנקאות (הגשת דוחות לוועדת הכלכלה של הכנסת בקביעת הוראות בנושאים צרכניים), התשע"ז–2017

|  |  |  |
| --- | --- | --- |
| תיקון סעיף 5 | 1. | בפקודת הבנקאות[[1]](#footnote-2), בסעיף 5(ג1), האמור בו יסומן כפסקה "(1)" ואחריה יבוא: |
|  |  | "(2) המפקח ימסור לוועדת הכלכלה של הכנסת, לפחות פעמיים בשנה, על פעילות חטיבת הפיקוח על הבנקים; בדיווח יינתן דגש לפעילותו בכל הנוגע לנושאים צרכניים במסגרת נוהל בנקאי תקין שקבע או שבכוונתו לקבוע; בפסקה זו, "נושאים צרכניים" – חשבונות לקוחות, יחסים שבין הבנק ובין הלקוח והלוואות." |

דברי הסבר

גופים רגולטוריים הפועלים בישראל האחראים על פיקוח בנושאים פיננסיים שונים, רשאים להורות ולקבל החלטות הנוגעות לכלל הציבור באופן שאינו שקוף ואינו מפוקח על ידי נבחרי הציבור. בתוך כך, גם בנק ישראל, שהוא הגוף המפקח על הבנקים, קובע את הנחיותיו באופן עצמאי.

כיום, הוראות ניהול בנקאי תקין כפי שהן נקבעות על ידי המפקח על הבנקים, כמו גם שאר פעולותיו, אינן מפוקחות כאמור ואין צורך להביאן לאישור הכנסת או הממשלה, אף שהן עוסקות בסוגיות מהותיות הנוגעות לכל אזרח בישראל.

לפיכך, מוצע להטיל על המפקח על הבנקים חובה לדווח לוועדת הכללה של הכנסת על פעילות החטיבה שבראשה הוא עומד, בדומה לחובת הממונה על הממונה על שוק ההון, ביטוח וחיסכון לדווח לוועדת הכספים של הכנסת על פעילות שוק ההון ביטוח וחיסכון לפי סעיף 1ז לחוק הפיקוח על שירותים פיננסיים (ייעוץ, שיווק ומערכת סליקה פנסיוניים), התשס"ה–2005. מוצע כי בדיווח יינתן דגש לפעילותו בכל הנוגע לנושאים צרכניים כמו חשבונות לקוחות ויחסים שבין הבנק ללקוח והלוואות, כדי שבדיונים בכנסת יוכל להשתתף כל מי שיראה את עצמו נפגע מאותן הוראות ובכך לשפר את ההחלטות בנשואים שיובאו לדיון. זאת, מתוך תפיסה כי "אור השמש הוא המחטא הטוב ביותר" וכי דיון ציבורי פתוח יוביל לרגולציה טובה יותר.

ההכרח להגן על החלטות המפקח על הבנקים והעברת ההחלטות וההוראות תחת ביקורת ועדת הכלכלה של הכנסת ישפרו את השקיפות בתהליך קבלת ההחלטות ואת הוראות ניהול בנקאי תקין שהוא קובע. דיווח כאמור לוועדה, פעמיים בשנה, יאפשר למפקח להציג לנבחרי הציבור את מכלול השיקולים שנלקחו בחשבון באופן רחב וענייני.

יודגש, כי הצעת החוק נועדה לשמור על עצמאותו של בנק ישראל, שכן הבנק יידרש להציג בפני ועדת הכלכלה של הכנסת דין וחשבון על פעולותיו בנושאים הצרכניים, פעמיים בשנה, ומבלי לחייב את הבאת ההוראות בנושאים אלה לאישור הוועדה.

מתווה דומה בעיקרו חל גם על הרשות לניירות ערך, המחויבת על פי חוק ניירות ערך, תשכ"ח–1968, במסירת דוחות על פעילותיה לשר האוצר ולוועדת הכספים של הכנסת, על פי דרישתם ולפחות אחת לשנה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ה בסיוון התשע"ז – 19.6.17

1. ע"ר מס' 1134, עמ' (ע) 69, (א) 85. [↑](#footnote-ref-2)